ሁሉም የፖለቲካ ፓርቲዎች በአገር ጉዳይ ላይ በጋራ መስራት አለባቸው-ጠ/ሚ/ር ሃይለማሪያም ደሳለኝ
 ሁሉም የፖለቲካ ፓርቲዎች ምንም እንኳን የፖለሲና የርዕዮተ ዓለም ልዩነት ቢኖራቸውም በአገር ጉዳይ ላይ በጋራ መስራት እንዳለባቸው ጠቅላይ ሚኒስትሩ አስገነዘቡ።ጠቅላይ ሚኒስትር ሃይለማሪያም ደሳለኝ ዛሬ ከተቃዋሚ የፐለቲካ ፓርቲዎች ጋር በሁለተኛው የዕድገትና ትራንስፎርሜሽን ዕቅድና በመጀመሪያው የዕቅድ ዘመን አፈጻጸም ዙሪያ ውይይት ለማድረግ በተዘጋጀ መድረክ ላይ እንዳስገነዘቡት ተቃዋሚ ፓርቲዎች ለዕቅዱ ስኬታማ አፈጻጸም ይጠቅማል የሚሉትን ሁሉ በማበርከት አገራዊ ግዴታቸውን ሊወጡ ይገባል።ተቃዋሚ የፖለቲካ ፓርቲዎች በበኩላቸው በመጀመሪያ የዕድገትና ትራንስፎርሜሽን ዘመን ለኢኮኖሚያዊ ዕድገት ትኩረት ቢሰጥም መልካም አስተዳደርን ለማስፈንና ዲሞክራሲያዊ ስርዓትን ለማጎልበት ተገቢ ትኩረት አለመሰጠቱን የገለጹት  ፓርቲዎቹ በተያዘው የዕድገት ዘመን ትኩረት እንዲሰጠው ጠይቀዋል።የአንድነት ለፍትህና ለዲሞክራሲ ፓርቲ ሊቀመንበር አቶ ትዕግስቱ አወሉ ልክ እንደልማቱ ሁሉ የዲሞክራሲያዊ ስርዓት ዕድገት ወሳኝ መሆኑን ጠቅሰው፤ ከሌሎች ፓርቲዎች ጋር በመተበባር የመልካም አስተዳደርና የዲሞክራሲያዊ ሰርዓት ግንባታ እንዲጎልብት የበኩላቸውን ጥረት እንደሚያደርጉ አረጋግጠዋል።የኢዴፓ ሊቀመንበር ዶክተር ጫኔ ከበደ በበኩላቸው መንግስት ከተቃዋሚ ፓርቲዎች ጋር በሀገራዊ ጉዳዮች ላይ ለመነጋገር መፍቀዱ በራሱ ትልቅ ቁም ነገር መሆኑን ጠቁመው ፤መንግስት የመጀመሪያው ዕቅድ ዘመን በዲሞክራሲያዊ ስርዓት ግንባታ ፣በሙስና መከላከልና መልካም አስተዳደርን በማስፈን ዙሪያ ድክመቶች የታዩበት እንደሆነ ገልጸዋል ።የልማት ጅምር ውጤቶች መልካም እንደሆኑ ጨምረው  ጠቁመዋል ።የኢራፓ ሊቀመንብር አቶ ተሻለ ሰብሮ በበኩላቸው በዕቅድ ዘመኑ በሀገራዊ ጉዳዮች ላይ የጋራ መግባባትን በመፍጠር በኩል ሊበረታታ የሚገባው ሥራ መንግስት ማከናወኑን ገልፀው፤ በሀገራዊ ፖለቲካዊ ጉዳዮች ላይ መወያየቱ መልካም መሆኑን ጠቁመዋል፡፡የኢዴአን ሊቀመንበር ግኡሽ ገብረሥላሴ ለሀገር ዕድገት ሁሉም የራሱን ድርሻ መወጣት እንዳለበት ገልፀው በሀገሪቱ ዴሞክራሲያዊ ግንባታ ሂደት መጠናከር የገዢው ፓርቲ መልካም አስተዳደር ጉዳዮችን ለመፍታት እንደሚጠቅመው አስረድተዋል፡፡መንግስት እያንዳንዱ ዜጋ የራሱን ድርሻ መወጣት እንዳለበት ሲገልጥ ይህንንም በሀገሪቱ ዴሞክራሲያዊ ሥርዓት ግንባታ ውስጥ  መሳተፍ አለበት ብሏል፡፡ይህንም ለማድረግ ገዢው ፓርቲ ተፎካካሪ ፓርቲዎች ጋር ለመወያየት መፍቀዱ መልካም ጅምር መሆኑን ገልፀዋል፡፡የወለኔ ሕዝቦች ዴሞክራሲያዊ ፓርቲ ሊቀመንበር አቶ አብዱራሒም ሁሴን የውይይት መድረኩ እጅግ መዘግየቱን ገልፀው፤ የብሄረሰቦች መብትም ከዴሞክራሲያዊ ግንባታ ጋር እንደሚያያዝና ገዥው ፓርቲ የብሄር፣ ብሄረሰቦችንና ሕዝቦችን መብት ማጠናከር እንደሚገባው ጠቁመዋል፡፡አብዛኞቹ አስተያየት ሰጪዎች  በተያዘው የዕቅድ ዘመን መልካም አስተዳደርን በማጎልበትና ኪራይ ሰብሳቢነትን በመዋጋት ገዢው ፓርቲ የበለጠ ቁርጠኝነት ማሳየት እንዳለበት አሳስበዋል።ይህንንም የህብረተሰቡን ተሳትፎ በማስፋት ማረጋገጥ እንደሚቻል የጠቆሙት ተፎካካሪ ፓርቲዎች፤ ለዚህም የገዢው ፓርቲ ቁርጠኝነት ወሳኝ መሆኑን ጨምረው  አስገንዝበዋል ሲል ዋልታ ዘግቧል።